b"\n_START_ARTICLE_\nStelo Kataluna\n_START_SECTION_\nDescripci\xc3\xb3\n_START_PARAGRAPH_\nPortava el subt\xc3\xadtol \xe2\x80\x9cMonata Revuo pri Scienco, Arto, kaj Esperanta movado\xe2\x80\x9d. La redacci\xc3\xb3 i l\xe2\x80\x99administraci\xc3\xb3 de la revista estava a la rambla de Sant Isidre, n\xc3\xbam. 30, i l\xe2\x80\x99imprimia Nicolau Poncell. Tenia un format de 28 x 18 cm. En van sortir sis n\xc3\xbameros, de gener a juny de 1908. Est\xc3\xa8ticament, era una revista de finals del modernisme. Aquest estil era evident en la cap\xc3\xa7alera i sobretot en la coberta que ocupava tota la p\xc3\xa0gina. En aquesta coberta el t\xc3\xadtol ocupava la part central i estava envoltat de sanefes geom\xc3\xa8triques i florals, \xe2\x80\x9cuna composici\xc3\xb3 molt serena que ve a coincidir amb el final de la segona etapa del modernisme a Barcelona\xe2\x80\x9d.\n_START_SECTION_\nContinguts\n_START_PARAGRAPH_\nA principis de 1907 es va crear a Igualada un grup esperantista i a l\xe2\x80\x99Ateneu Igualad\xc3\xad de la Classe Obrera, el mes de novembre del mateix any van comen\xc3\xa7ar a donar classes d\xe2\x80\x99esperanto i l\xe2\x80\x99any seg\xc3\xbcent es va crear una secci\xc3\xb3 d\xe2\x80\x99esperanto. Stelo Kataluna va ser la segona publicaci\xc3\xb3 en esperanto a tot l\xe2\x80\x99Estat Espanyol. Defensava l\xe2\x80\x99esperanto com a llengua b\xc3\xa0sica internacional i el seu objectiu era promoure-la. Donava informaci\xc3\xb3 sobre el moviment esperantista arreu del m\xc3\xb3n i tamb\xc3\xa9 hi havia articles sobre temes diversos (literatura catalana, filosofia, hist\xc3\xb2ria...) i poemes, que es presentaven en forma biling\xc3\xbce, a dues columnes, una en esperanto i l\xe2\x80\x99altra en catal\xc3\xa0 o castell\xc3\xa0.\n_START_SECTION_\nDirector, redactors i col\xc2\xb7laboradors\n_START_PARAGRAPH_\nEl director era Joan Llansana i Bosch (1879-1922), un t\xc3\xa8cnic de teixits que havia estat professor i director de l\xe2\x80\x99Escola de Teoria de Teixits de l\xe2\x80\x99Ateneu Igualad\xc3\xad. Havia creat i presidit la secci\xc3\xb3 Enciclop\xc3\xa8dia de l\xe2\x80\x99Ateneu i havia estat regidor de l\xe2\x80\x99Ajuntament i un dels fundadors de la Federaci\xc3\xb3 Patronal. Havia col\xc2\xb7laborat tamb\xc3\xa9 a Revista Astron\xc3\xb3mica, Catalunya T\xc3\xa8xtil, El Ateneo, El Eco de la Industria, P\xc3\xa0tria, L'Ateneu, L'Eco d'Igualada i El Igualadino. El redactor en cap era Just\xc3\xad Vilar\xc3\xb3 i Casulleras (1891-1967). Hi col\xc2\xb7laboraven: Jaume Gomis, Llu\xc3\xads Comas, Miquel Soy i Jacint Sala."